b'\n_START_ARTICLE_\nPovilas Algirdas Va\xc5\xa1kelis\n_START_SECTION_\nBiografija\n_START_PARAGRAPH_\n1954 m. su pagyrimu baig\xc4\x97 Try\xc5\xa1ki\xc5\xb3 vidurin\xc4\x99 mokykl\xc4\x85 ir \xc4\xafstojo \xc4\xaf Vilniaus universiteto Chemijos fakultet\xc4\x85. Studij\xc5\xb3 metais prad\xc4\x97jo dirbti fakultete laborantu, v\xc4\x97liau \xe2\x80\x93 vyriausiuoju laborantu Chemijos ir chemin\xc4\x97s technologijos institute, kuriame baig\xc4\x99s mokslus pasiliko dirbti jaunesniuoju moksliniu bendradarbiu. Ilgus metus dirbo Chemijos instituto direktoriumi._NEWLINE_1982 m. A. Va\xc5\xa1kelis apgyn\xc4\x97 chemijos moksl\xc5\xb3 daktaro (dabar \xe2\x80\x93 habilituoto daktaro) disertacij\xc4\x85, [1985] m. tapo profesoriumi, [1990] m. buvo i\xc5\xa1rinktas Lietuvos moksl\xc5\xb3 akademijos nariu korespondentu, o [199]8 m. \xe2\x80\x93 akademiku. A. Va\xc5\xa1kelis buvo apdovanotas dviem Lietuvos mokslo premijomis (1989 ir 2000 m.). Akademikas para\xc5\xa1\xc4\x97 dvi knygas, publikavo daugiau kaip 200 mokslo straipsni\xc5\xb3. Jam vadovaujant parengtos ir apgintos 15 daktaro disertacij\xc5\xb3, o du i\xc5\xa1 \xc5\xa1i\xc5\xb3 daktar\xc5\xb3 tapo habilituotais daktarais.\n_START_SECTION_\nMokslin\xc4\x97 veikla\n_START_PARAGRAPH_\nDid\xc5\xbeioji A. Va\xc5\xa1kelio mokslo darb\xc5\xb3 dalis buvo skirta sistemingiems chemini\xc5\xb3 (besrovi\xc5\xb3) metal\xc5\xb3 ir j\xc5\xb3 lydini\xc5\xb3 nusodinimo kinetikos ir mechanizmo tyrimams. Jo darb\xc5\xb3 analiz\xc4\x97 ap\xc4\x97m\xc4\x97 tokias temas, kaip tirpale esan\xc4\x8di\xc5\xb3 metal\xc5\xb3 jon\xc5\xb3 kompleks\xc5\xb3 pusiausvyra, chemin\xc4\x97s metalizacijos tirpal\xc5\xb3 stabilumas, koloidini\xc5\xb3 metalo nanodaleli\xc5\xb3 formavimas ir savyb\xc4\x97s; jis analizavo pavir\xc5\xa1iuje vykstan\xc4\x8dius procesus: heterogenin\xc4\x97 kataliz\xc4\x97 ir elektrokataliz\xc4\x97, pavir\xc5\xa1i\xc5\xb3 aktyvavimas, tikrojo pavir\xc5\xa1iaus ploto nustatymas ir kt. Savo svarbiausiais moksliniais darbais A. Va\xc5\xa1kelis \xc4\xafne\xc5\xa1\xc4\x97 svar\xc5\xb3 ind\xc4\x97l\xc4\xaf \xc4\xaf chemijos moksl\xc4\x85 ir tapo visuotinai pripa\xc5\xbeintu pasaulinio lygio autoritetu. To jis pasiek\xc4\x97 s\xc4\x97kmingai jungdamas fundamentinius ir praktinius \xe2\x80\x93 vienas kit\xc4\x85 papildan\xc4\x8dius \xe2\x80\x93 mokslini\xc5\xb3 tyrim\xc5\xb3 aspektus.'